Em preocupava que fos massa tard arribar a Venècia a les 11 de la nit, però l'Andrea ho va fer fàcil venint a recollir-nos a l'embarcador de Fondamente Nove. Genial. Nota curiosa: la nau d'Alilaguna anava plena de turistes i un bon grapat van baixar amb nosaltres, però només nosaltres teníem algú esperant-nos. Això diu molt de qui es preocupa pels seus hostes. De camí a l'apartament ens va explicar on trobar el forn de pa, les botigues més properes, el restaurant més proper, i un cop allí ens va proporcionar un mapa, una llista de restaurants i ens va explicar tots els detalls de l'apartament, de tal manera que a quarts de dotze de la nit ja ens trobàvem com a casa.
L'apartament és prou gran per a una família amb nens, no molt lluny de San Marco, de Rialto i de la part nord de Cannaregio menys turística i molt tranquil·la. El lloc és molt tranquil, només se sent passar una barca de tant en tant. El llit és confortable, la cuina totalment equipada i el senyal wi-fi arriba a tots els racons. En resum, una tria summament recomanable.